Za di cualchi timp la çampe indipendentiste basche e jere daûr a lavorâ suntune propueste gnove par cjatâ fûr une soluzion politiche al conflit che di agns al cjape dentri il Paîs Basc e par meti adun un coordenament des fuarcis nazionalitariis. Par colpî cheste ativitât, su ordin dal judiç Baltasar Garzón, la polizie e à arestât ai 14 di Otubar dîs dai rapresentants plui impuartants di cheste aree politiche, tra chescj l’ex puartevôs di Batasuna, Arnaldo Otegi, e l’ex dirigjent dal sindacât nazionalitari LAB, Rafa Diez Usabiaga. La acuse mote cuintri di lôr e je di lavorâ par tornâ a meti sù Batasuna su ordin de organizazion armade basche ETA. Chescj gnûfs arescj – sburtâts dai socialiscj cu la poie dai popolârs – a àn mot la proteste di ducj i partîts nazionaliscj bascs, ma ancje di altris fuarcis politichis dal stât spagnûl. Cun di plui, la repression metude in at dai orghins judiziaris e politics dal stât spagnûl e à sburtât une reazion inmò plui fuarte de bande de societât basche, testemoneade de manifestazion di proteste clamade dongje ai 17 di Otubar a Donostia dai sindacâts nazionalitaris bascs (ELA, LAB, ESK, ESTEE-EILAS, EHNE e HIRU) là che a àn partecipât cuasi 40 mil personis. Si trate – come che a àn vût di ameti fintremai i cuotidians spagnûi – de plui grande manifestazion che si à viodût intai ultins agns intal Paîs Basc. La partecipazion e je stade massive e trasversâl, cu la adesion di ducj i partîts nazionaliscj bascs (Aralar, Eusko Alkartasuna, Hamaikabat, PNV) e di Ezker Batua – Izquierda Unida.
Font: Gara, 13-21/10/09
fur_Latn oci_Latn